PITANJA ZAINTERESIRANIH GOSPODARSKIH SUBJEKATA I ODGOVORI NARUČITELJA

Pitanje 1: 
Upit o tehničkoj specifikaciji – frame rate (30 fps) u projektnom zadatku za animirani film Gajeta Falkuša

Poštovani gospodine Jakelić,
prilikom pregleda dokumentacije za postupak jednostavne nabave izrade animiranog filma Gajeta Falkuša primijetili smo da je u tehničkim specifikacijama navedeno da finalni video treba biti isporučen u formatu 1920×1080 px, 30 fps.
Zanima nas postoji li poseban razlog za odabir 30 fps, budući da se taj standard koristi uglavnom u Sjedinjenim Američkim Državama, Kanadi, Japanu, Južnoj Koreji i nekim zemljama Južne Amerike, gdje je frekvencija električne mreže 60 Hz.
U Hrvatskoj i Europskoj uniji standardni je format 25 fps (PAL), dok se u filmskoj i kinoprojekcijskoj praksi koristi 24 fps (DCI), pa bismo voljeli razjasniti je li vrijednost 30 fps zadana namjerno ili eventualno preuzeta iz drugog predloška.
Pitanje postavljamo isključivo radi tehničkog usklađivanja i osiguranja potpune kompatibilnosti isporučenog materijala.

S obzirom na to da je riječ o europskom projektu i da će se film primarno koristiti u hrvatskom i europskom okruženju, smatramo da bi tehničku specifikaciju trebalo uskladiti s važećim europskim standardima te umjesto 30 fps predvidjeti 25 fps (ili 24 fps ako je cilj kino-projekcija).
Ova sugestija proizlazi isključivo iz tehničkih razloga — radi kompatibilnosti, standardizacije opreme i izbjegavanja eventualnih problema pri budućem prikazivanju i distribuciji filma.

Srdačan pozdrav,
Odgovor 1:
Poštovani,

zahvaljujemo na dostavljenom upitu i komentaru vezanom uz broj sličica u sekundi (frame rate/fps).
Naručitelj potvrđuje da je vrijednost od 30 fps u tehničkoj specifikaciji odabrana namjerno, s obzirom na to da se animirani film neće koristiti za televizijsko ili kino emitiranje, već je primarno namijenjen online prikazivanju (web stranice, društvene mreže, YouTube, digitalne prezentacije).
Na digitalnim platformama podjednako se koriste formati od 25 fps, 30 fps i 60 fps, ovisno o uređaju i platformi prikazivanja. U tom kontekstu, 30 fps je uobičajen i tehnički potpuno prihvatljiv standard za online distribuciju, osobito kod animiranog sadržaja gdje je poželjan fluidniji prikaz pokreta.
Naručitelj ostaje pri specifikaciji:
Format isporuke: 1920×1080 px, 30 fps
Također, napominjemo da Naručitelj  odabirom ovakve tehničke specifikacije nije narušio ravnopravno tržišno natjecanje budući da ovakve  specifikacije omogućuju svim gospodarskim subjektima jednak pristup postupku nabave i nemaju učinak stvaranja neopravdanih prepreka za otvaranje nabave tržišnom natjecanju.
Molimo da se, sukladno pravilima postupka jednostavne nabave, svi upiti i komunikacija vezana uz ovaj postupak dostavljaju isključivo putem e-maila,
uz obavezno stavljanje u kopiju sljedećih adresa:

· ivan.jakelic@rera.hr

· ivana.grubisic@rera.hr

Hvala na razumijevanju.
Srdačan pozdrav,
Pitanje 2:
Poštovani, 
imam par pitanja vezano uz dokumentaciju koju treba popuniti.
4. Troškovnik – Prilog II
„Da li se u troškovniku piše samo ukupna cijena ponude? Je li potrebno specificirati stavke u vašem troškovniku koji ste mi poslali? Trebam li napraviti i svoju verziju troškovnika sa specifikacijama i poslati uz ovaj vaš troškovnik?“
7. Popis glavnih usluga – Prilog V
„Jesam li dobro shvatio da za Prilog V moram imati maksimalno dva posla slična predmetu nabave, koja sam odradio u zadnje 3 godine i koja sam naplatio minimalno 24.000,00 eura? Ako nemam dva posla koja zajedno iznose 24.000,00, je li to eliminirajući faktor?“
9. Životopis ključnog stručnjaka – Prilog VI
„Mogu li uz ovaj vaš Prilog VI staviti i svoj službeni životopis? Trebam li u svom životopisu navoditi podatke o projektima na način kako je navedeno u Prilogu VI?“

Sadržaj generiran uz AI možda nije točan.]
Odgovor 2:
Službeni odgovor Naručitelja
Zahvaljujemo na Vašem upitu i odgovaramo redom na Vaša pitanja: 


1. Troškovnik - Da, u Troškovniku se piše samo ukupna cijena ponude za kompletnu uslugu, nema potrebe slati svoju verziju troškovnika sa pojedinačnim specifikacijama.
 
2. Popis glavnih usluga-Prilog V. Budući da jest riječ o eliminacijskom kriteriju, a dobili smo sličan zahtjev od još jednog zainteresiranog gospodarskog subjekta, ovim putem prihvaćamo prijedlog da se ovaj uvjet učini manje restriktivnim i sada glasi: 
1. Uvjeti tehničke i stručne sposobnosti i dokazi ispunjenja uvjeta: Popis glavnih usluga
3. Gospodarski subjekt mora dokazati da je u godini u kojoj je započeo postupak nabave i tijekom tri godine koje prethode toj godini uredno izvršio najmanje 1 (jednu), a najviše 3 (tri) usluge iste ili slične predmetu nabave čiji iznos mora biti u zbrojenoj minimalnoj vrijednosti od 24.000,00 eura (bez PDV-a).
4.  Životopis ključnog stručnjaka – Prilog VI
Ključni stručnjak može koristiti i drugi oblik životopisa, ali uz poštivanje minimalnog sadržaja sadržanog u Prilogu VI., ali preporučamo da radi bolje usporedivosti ponuda i lakšeg pregleda i ocjene ponuda  koristite Prilog VI kao format dostave dokaza i nema potrebe da dostavljate svoj službeni životopis.

Nastavno na izmjenu uvjeta tehničke i stručne sposobnosti, ujedno produljujemo rok za dostavu ponuda do 13. studenog, do 12h. Svi ostali dijelovi dokumentacije o nabavi ostaju nepromijenjeni. 

Srdačan pozdrav


Pitanje 3:
Upit gospodarskog subjekta:

Poštovani,

hvala na odgovorima, sada su stvari dosta jasnije.

Postoji li šansa da će se ovaj kriterij za Prilog V još jednom mijenjati na malo blažu varijantu, obzirom da je jako teško u našoj županiji dobiti posao ovog tipa, a za tako veliki budžet. Kad bi kriterij od 3 posla bio podignut na 5 ili 6 poslova u vremenskom periodu od 3 godine, više bi ljudi moglo konkurirati.

Lp,
Dragan

Odgovor Naručitelja:

Poštovani, 

sukladno Zakonu o javnoj nabavi javni naručitelj može odrediti uvjete tehničke i stručne sposobnosti kojima se osigurava da gospodarski subjekt ima potrebne ljudske i tehničke resurse te iskustvo potrebno za izvršenje ugovora o javnoj nabavi na odgovarajućoj razini kvalitete, a osobito zahtijevati da gospodarski subjekt ima dovoljnu razinu iskustva, što se dokazuje odgovarajućim referencijama iz prije izvršenih ugovora. Smatra se da je uvjet tehničke i stručne sposobnosti gospodarskog subjekta razmjeran predmetu nabave ako se traži dokaz o pružanju usluga čija pojedinačna vrijednost nije viša od procijenjene vrijednosti nabave, s time da je u predmetnoj nabavi Naručitelj odredio i blaže uvjete.
S obzirom na navedeno i na već ranije proširen kriterij za odabir gospodarskog subjekta (povećan broj referenci s 2 na 3 reference), Naručitelj ostaje pri dokazivanju tehničke i stručne sposobnosti na ranije utvrđen način:

Uvjeti tehničke i stručne sposobnosti i dokazi ispunjenja uvjeta: Popis glavnih usluga
Gospodarski subjekt mora dokazati da je u godini u kojoj je započeo postupak nabave i tijekom tri godine koje prethode toj godini uredno izvršio najmanje 1 (jednu), a najviše 3 (tri) usluge iste ili slične predmetu nabave čiji iznos mora biti u zbrojenoj minimalnoj vrijednosti od 24.000,00 eura (bez PDV-a).

Srdačan pozdrav

